Tere!

Suur tänu Teile hästi korraldatud vestlusringi eest, mis käsitles riigihangete seaduse muudatusettepanekuid!

Muudatusettepanekutest soovin puudutada punkti, mille järgi soovitakse “*asendada senised kaks siseriiklikku piirmäära ühega ning kohaldada alla rahvusvahelise piirmäära hangetele lihthankemenetluse korda (RHS § 15)”.*

Positiivse mõjuna toodi muuhulgas seda, et see *vähendab oluliselt hankijate halduskoormust, riigihangete seadus lihtsustub tänu regulatsiooni vähenemisele ning lihthankemenetlus võimaldab läbirääkimisi, mis võivad soodustada poolte jaoks kasulikuma tulemuseni jõudmist*.

Riskide osas on olulisemana toodud välja- *läbipaistvuse vähenemine, kuna läbirääkimistega hankemenetlused on vähem läbipaistvad kui avatud ja piiratud hankemenetlused.* Seda ka paljud kohalviibijad tõid esile ja ühe hästi positiivse ettepanekuna esitati, et kui hakataksegi rakendama tulevikus hangetele lihthankemenetluse korda, siis läbipaistvuse säilitamiseks tuleks muuhulgas tagada ka hangete avamisel protokolli väljastamine, millest nähtub pakkujate nimekiri ja esitataud pakkumuste maksumused.

Soovin ettevõtjana jagada kogemust riigihangete läbiviimisest Eestis. Ettevõttega AS Chemi-Pharm oleme osalenud riigihangetel üle kahekümne aasta ja peamiselt tervihoiu- ja haigla hangetel nii Eestis kui ka välismaal. Eestis on hakanud silma, et aastate jooksul on hankemenetlused muutunud ajaga läbipaistmatutemaks. Ka hetkel piirmäära ületava hanke korral on hanked läbipaistmatud, sest RHS § 46`Ärisaladus lg 2 järgi *Hankija ei avalikusta pakkumuste sisu seda osa, mille pakkuja on pakkumuses ärisaladusena märkinud*. Pakkuja märgibki ärisaladuseks kõik peale pakkumuse maksumuse ja osamaksumuse (RHS § 46`lg1 p.1.). Ärisaladuseks on saanud pakutavad tooted või teenused, mille kohta on pakkuja avaldanud ohtralt teavet oma ettevõtte veebilehel ja mis on leitav ka teatud toodete puhul avalikest registritest ning pärast hankelepingu sõlmimist kasutusel hankija poolt ka avalik õiguslikus asutuses.

Küsimusele, miks peaksid hankeprotsessis pakkujad saama teada, millist toodet pakuti ei lähtu lihtsalt teiste pakkujate uudishimust, aga sellest, et muuta hankeprotsess läbipaistvamaks ning seeläbi tõhusamaks ja ökonoomsemaks. Ei ole mingi saladus, et riigihanke vastavuse hindamisel on parim ekspert konkurent, kes tegutseb samas valdkonnas ja pikka aega. Hankija, kes tegeleb mitmekümne eri valdkonna toodete/teenuste hankimisega, ei oma samasugust pädevust ja võib sattuda tehniliselt mittevastava pakkumise lõksu. Kogemuse tõttu võin kindlalt väita, et ka ainuüksi pakutava toote nimetuse avaldamine kaaspakkujatele, omab väga distsiplineerivat mõju ausa pakkumuse koostamisel.

RHS § 46`lg1 Ärisaladus järgi *Pakkuja märgib pakkumuses, milline teave on pakkuja ärisaladus, ja põhjendab teabe ärisaladuseks määramist. Teabe ärisaladuseks määramisel lähtutakse ebaausa konkurentsi takistamise ja ärisaladuse kaitse seaduse § 5 lõikes 2 sätestatust.* Nimetatud seaduse § 5 lõige 2 sätestab*:* *Ärisaladus on teave, mis vastab järgmistele tingimustele:**1) see ei ole kogumis või üksikosade täpses paigutuses ja kokkupanus üldteada või kergesti kättesaadav nende ringkondade isikutele, kes tavaliselt kõnealust laadi teabega tegelevad;**2) sellel on kaubanduslik väärtus oma salajasuse tõttu ja**3) selle üle seaduslikku kontrolli omav isik on asjaoludest lähtuvalt võtnud vajalikke meetmeid, et hoida seda salajas.*

Lähtudes eelnevast olen seisukohal, et riigihanke pakkumuste osas peale pakkumuste avamist ei saa olla ärisaladust pakutavate toodete või teenuste objektide osas, mille kohta on kirjeldused leitavad pakkujate veebilehelt, toodete registritest vm avalikult kättesaadavatelt andmekandjatelt.

Kui muuta RHS ülaltoodud ettepaneku järgi ( *asendada senised kaks siseriiklikku piirmäära ühega ning kohaldada alla rahvusvahelise piirmäära hangetele lihthankemenetluse korda)*, siis ainult tingimusel, et säiliks hankeprotsessi läbipaistvus ja kajastatud oleks nii osalejate nimekiri, esitatud pakkumuste maksumused ja hankes osalejate päringul ka viited pakutavatele toodetele/teenustele.

Riigihangete seaduses tuleks sätestada selgemalt, milline info hankeprotsessis saab olla ärisaladus. Praegune olukord toob tööd juurde ka VAKO-le, sest on üsna levinud vaidlustused, kus konkurent/pakkuja esitab vaidlustuse nö „igaks juhuks“ oma arvamuse põhjal, et konkurent pakkus tõenäoliselt mittevastavat toodet või teenust.

Kogemuse põhjal võin väita, et hangete suurema läbipaistvuse korral ei saa hankija mitte ainult kvaliteetsema, aga ka soodsama toote!

Vabandan, et kaldusin eile arutletavatest teemadest kaugemale, aga tegemist on teemaga, millega puutun riigihangetes osaledes igapäevaselt kokku. Miks on Eesti hankele esitatud tootenäidised -ja nimetused pakkujate ärisaladus, Rootsi haiglate hankes aga mitte?

Üks teema veel, mis kripeldab. 16.12.2013 avaldati Äripäevas minu artikkel „*Muudame riigihanked päriselt läbipaistvaks“,* milles muuhulgas käsitlesin riigihangete seaduse nimetust ennast. Seal kirjutasin muuhulgas: *Eestis korraldatavaid avalikke hankeid nimetatakse riigihangeteks ja seda tegevust reguleerivat seadust riigihangete seaduseks. Kuna nii seadus kui ka hangete tegemine on olnud põhjusega ajakirjanduse pideva turmtule all, siis oleks viimane aeg hakata valdkonda reformima. Alustada tuleks seaduse nimetusest. Esiteks ei korralda hankeid nimetatud seaduse tähenduses mitte ainult riigiasutused, aga ka kohalikud omavalitsused, sihtasutused ja avaliku osalusega eraettevõtjad (sh osaühingud ja aktsiaseltsid). Teiseks on väljend “riigihange” ka keeleliselt kohmakas (hangitavaks objektiks ei ole riik, nagu seebihanke korral hangitakse seepi). Kolmandaks oleks hea, kui seaduse pealkiri peegeldaks seaduse mõtet. Demokraatlikes riikides korraldatakse avalikku raha kasutavate asutuste hankeid avalikult. Seda protseduuri reguleerivat seadust nimetatakse muu hulgas avalike hangete seaduseks ja vastavaid hankeid avalikeks hangeteks. Eesti on üks väheseid riike Euroopas, kus nimetatud seaduses puudub sõna “avalik”.*

Kas ei ole olnud mõtteid, et vastav seadus ümber nimetada?

Lugupidamisega,

Andres Oltjer

Aktsiaselts Chemi-Pharm

t.5084966